b'\n_START_ARTICLE_\nBiserica de lemn din P\xc4\x83niceni\n_START_PARAGRAPH_\nBiserica de lemn din P\xc4\x83niceni, comuna C\xc4\x83pu\xc8\x99u Mare, jude\xc8\x9bul Cluj, dateaz\xc4\x83 din anul 1730. Are hramul \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d. Biserica se afl\xc4\x83 pe noua list\xc4\x83 a monumentelor istorice sub codul LMI:  CJ-II-m-B-07734.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica de lemn Sfin\xc8\x9bii Arhangheli Mihail \xc8\x99i Gavril, din satul P\xc4\x83niceni, comuna M\xc4\x83n\xc4\x83stireni, dat\xc3\xa2nd din 1730, este situat\xc4\x83 \xc3\xaen cimitirul vechi al satului. A fost construit\xc4\x83 din b\xc3\xa2rne de stejar, \xc3\xaembinate \xc3\xaen coad\xc4\x83 de r\xc3\xa2ndunic\xc4\x83 \xc8\x99i cheotoare dreapt\xc4\x83. Are planul rectangular \xc8\x99i urm\xc4\x83toarele dimensiuni: pronaosul de 2,90m/5m \xc8\x99i naosul 5,50m/5 m \xc3\xaenscrise \xc3\xaen dreptunghiul corpului central al edificiului. Pe latura sudic\xc4\x83 are un pridvor construit, probabil, cu ocazia unei restaur\xc4\x83ri, \xc3\xaen secolul trecut, c\xc3\xa2nd cununa pridvorului a devenit sus\xc8\x9bin\xc4\x83toare a c\xc4\x83priorilor schimba\xc8\x9bi. Acoperi\xc8\x99ul a fost atunci ref\xc4\x83cut, dup\xc4\x83 c\xc3\xa2te se pare, integral, cosoroabele ce sprijin\xc4\x83, de celelalte p\xc4\x83r\xc8\x9bi, c\xc4\x83priorii av\xc3\xa2nd, probabil, aceea\xc8\x99i vechime cu cununa pridvorului._NEWLINE_Altarul este octogonal, cu pere\xc8\x9bii retra\xc8\x99i, pe por\xc8\x9biunea celor paraleli av\xc3\xa2nd o bolt\xc4\x83 mai joas\xc4\x83, de asemenea semicilindric\xc4\x83 \xc8\x99i bine realizat\xc4\x83, \xc3\xaen restul absidei fiind t\xc4\x83v\xc4\x83nit\xc4\x83._NEWLINE_Naosul este prev\xc4\x83zut cu o bolt\xc4\x83 semicilindric\xc4\x83 \xc3\xaen\xc4\x83l\xc8\x9bat\xc4\x83 direct pe pere\xc8\x9bii alungi\xc8\x9bi ai dreptunghiului, printr-o tehnic\xc4\x83 des\xc4\x83v\xc3\xa2r\xc8\x99it\xc4\x83 a st\xc4\x83p\xc3\xa2nirii propor\xc8\x9biilor, cu \xc3\xaembin\xc4\x83ri perfecte._NEWLINE_Pronaosul este t\xc4\x83v\xc4\x83nit, iar de pe grinzile laterale, din cele patru col\xc8\x9buri ale tinzii, se \xc3\xaenal\xc8\x9b\xc4\x83, bine consolida\xc8\x9bi, st\xc3\xa2lpii de baz\xc4\x83 ai turnului clopotni\xc8\x9b\xc4\x83, cu galeria deschis\xc4\x83 \xc8\x99i parapet \xc3\xaen rezalit, cu arcade semicirculare pe toate cele patru p\xc4\x83r\xc8\x9bi._NEWLINE_Biserica a fost pictat\xc4\x83 de Dimitrie Ispas din Gil\xc4\x83u, cel mai faimos pictor din zon\xc4\x83, realizatorul picturii de interior, par\xc8\x9biale sau totale, \xc3\xaen cel pu\xc8\x9bin 11 biserici, pe care le-a decorat \xc3\xaen perioada 1788-1835. Dup\xc4\x83 cum \xc3\xael caracterizeaz\xc4\x83 istoricul de art\xc4\x83 Marius Porumb, pictorul ,,s-a format \xc3\xaen ambian\xc8\x9ba artistic\xc4\x83 rom\xc3\xa2neasc\xc4\x83 de la sf\xc3\xa2r\xc8\x99itul secolului al XVII-lea, c\xc3\xa2nd \xc3\xaen \xc3\xaemprejurimile Clujului sunt cunoscu\xc8\x9bi mai mul\xc8\x9bi pictori.\xe2\x80\x9d Activitatea lui deosebit de bogat\xc4\x83 care ni-l ,,prezint\xc4\x83 ca pe un pictor dotat nativ, dar care nu are o preg\xc4\x83tire prea temeinic\xc4\x83\xe2\x80\x9d, a fost prima dat\xc4\x83 studiat\xc4\x83 de Atanasie Popa, istoricul ce a contribuit documentar, \xc3\xaen cea mai mare m\xc4\x83sur\xc4\x83, la cunoa\xc8\x99terea activit\xc4\x83\xc8\x9bii pictorului. \xc3\x8en dic\xc8\x9bionarul s\xc4\x83u, Marius Porumb \xc3\xael prezint\xc4\x83 astfel: ,,Are un sim\xc8\x9b deosebit pentru decorativ, iar cromatica vioaie a picturilor sale d\xc4\x83 o not\xc4\x83 s\xc4\x83rb\xc4\x83toreasc\xc4\x83 ansamblurilor murale.\xe2\x80\x9d \xc3\x8en leg\xc4\x83tur\xc4\x83 cu programele sale iconografice, etnografii \xc8\x99i istoricii de art\xc4\x83 \xc3\xaenclin\xc4\x83 s\xc4\x83 \xc3\xael \xc3\xaencadreze \xc3\xaen curentul de factur\xc4\x83 popular\xc4\x83._NEWLINE_Anul realiz\xc4\x83rii picturii murale la biserica din P\xc4\x83niceni este 1809. S\xc4\x83tenii din P\xc4\x83niceni ambi\xc8\x9bionau la o realizare artistic\xc4\x83 cel putin echivalent\xc4\x83 valoric cu cea de la biserica din satul vecin Ag\xc3\xa2rbiciu (pictat\xc4\x83 tot de Dimitrie Ispas, \xc3\xaen 1801), at\xc3\xa2t in estetica exteriorului, c\xc3\xa2t mai ales in decorarea interioar\xc4\x83 cu pictur\xc4\x83. Dar spa\xc8\x9biul de cult este aici mult mai restr\xc3\xa2ns, iar \xc8\x99ansele de desf\xc4\x83\xc8\x99urare a programului iconografic aplicat \xc3\xaen satul vecin erau, \xc3\xaen aceea\xc8\x99i m\xc4\x83sur\xc4\x83, reduse. Str\xc4\x83dania pictorului este \xc3\xaens\xc4\x83 vizibil\xc4\x83, c\xc4\x83ci, \xc8\x99i la P\xc4\x83niceni, Dimitrie Ispas manifesta aceea\xc8\x99i mare siguran\xc8\x9b\xc4\x83 \xc3\xaen execu\xc8\x9bie \xc8\x99i o tot at\xc3\xa2t de deplin\xc4\x83 st\xc4\x83p\xc3\xa2nire a m\xc4\x83iestriei.'